霪雨中偶書所見
作者：王禹偁
朝代：宋

paragraphs: 丙申二月七，是夕月離畢。
春雲忽霮䨴，春雨復蒙密。
綿綿殆三旬，不見天上日。
謫官在淮甸，幽抱常鬰鬰。
豈無瑯邪山，泥濘不可出。
空庭唯蚯蚓，得勢互蟠屈。
乘茲積陰氣，小穴恣出沒。
山禽忽飛下，長嘴啄深窟。
倒曳方力爭，强吞遽全失。
食土與巢林，上下非儔匹。
胡然羅此酷，不能保微質。
嗟嗟彼羣小，傾奪事匪一。
儀鳳去九夷，神龍入泉室。
如何役吾眼，瞻視此小物。
歸來因浩歎，自悔成詩筆。